b"\n_START_ARTICLE_\nCasa Maria Pag\xc3\xa8s\n_START_SECTION_\nDescripci\xc3\xb3\n_START_PARAGRAPH_\nEdifici situat a prop de la Pla\xc3\xa7a Ernest Vila, molt a prop del centre hist\xc3\xb2ric. \xc3\x89s una casa en planta baixa i dos pisos, amb un cos lateral a manera de torre, m\xc3\xa9s alt que la resta coronat per un altell i c\xc3\xbapula cer\xc3\xa0mica. A la planta baixa, trobem un local comercial i porta d'acc\xc3\xa9s als pisos. A la primera planta, destaca una balconada correguda sobre m\xc3\xa8nsules amb dues sortides amb guardapols, que es perllonga en una tribuna coberta al cos lateral. En el segon pis tamb\xc3\xa9 hi ha una balconada correguda, per\xc3\xb2 menys sobresortida, i amb dues sortides, i en el cos lateral un balc\xc3\xb3. A l'altell del cos lateral tres finestres formant creu grega. Entre el segon pis i l'altell a la torre hi ha dos frisos cer\xc3\xa0mics decoratius entre els quals hi ha tres hex\xc3\xa0gons la funci\xc3\xb3 dels quals \xc3\xa9s simplement decorativa. A la planta baixa imitaci\xc3\xb3 d'encoixinat que es perllonga en tota la fa\xc3\xa7ana en dues motllures verticals que emmarquen els dos cossos de la fa\xc3\xa7ana. L'element m\xc3\xa9s destacat de la fa\xc3\xa7ana \xc3\xa9s la tribuna amb elements escult\xc3\xb2rics, columnetes amb capitells decorats amb motius vegetals i ornaments en pedra artificial, fusteria i vidre. Presenta merlets."